In da Umgebung vo da Kaisarin hot da Eifluss vo de unfrein keaniglichn Deanstleit, de Ministerialn, zuagnomma. De Erziehung vo dem junga Kini hot der Ministeriale Kuno ibanomma. Aa andere Mnisteriale ham an politischm Eifluss gwonna. De Fiastn ham se boid nimma in ogmessna Weis an da Regierung beiteiligt gseng. Ois politischn Rotgeba hot Agnes seit 1058 Bischof Heinrich vo Augsburg in bsondarm Moß bevoazugt und hot domit des labile Gefüge adliga Beteiligung an da Kiniherrschoft aus dem Gleichgwicht brocht. Eiflussreiche Männa wia Erzbischof Anno  vo Kealn oda Erzbischof Siegfried vo Mainz ham se ibaganga gseng. Iba de Stellung vo Heinrich vo Augsburg am Hof und sei enge Beziehung zua Kaisarin kursiertn zoireiche Grücht. Noch Lampert vo Hersfeld hot Agnes dem Vadacht unzichtiga Liab ned entgehn, denn ollgmein ging des Grücht, a so vatraulichs Vahejtnis sei ned ohne unsittlichn Vakehr erwachsn. Des Gred hot de Fiastn grodzua zum Umstuaz herausgfordart, ham sie doch geseng, dass weng da perseanlichn Liab zu am Mo ihr Eifluss, der im Reich am meistn hätt gejtn miassn, fast gänzlich ausschoitn war.